Úrad vlády SR						 Na rokovanie vlády SR
Sekcia hospodárskej politiky					 dňa 10. 4. 2003 
									 k číslu: 2616/2003
									 k bodu: 5

S t a n o v i s k o

ku Koncepcii využívania obnoviteľných zdrojov energie – nové znenie

I.

	Materiál na rokovanie vlády SR predkladá podpredseda vlády a minister hospodárstva a pre správu a privatizáciu národného majetku SR na základe Plánu práce vlády SR na rok 2002. 

		Predložená Koncepcia využívania obnoviteľných zdrojov energie (ďalej koncepcia)  si kladie za cieľ identifikovať možnosti využitia obnoviteľných, resp. alternatívnych zdrojov energie v podmienkach Slovenskej republiky. Koncepcia sa podrobne zaoberá možnosťami využitia energie z biomasy, vodnej energie, geotermálnej energie, solárnej energie a veternej energie. 

	Dokument je štrukturovaný do štyroch základných častí, v ktorých je zhodnotený potenciál využiteľnosti a rozvoja obnoviteľných zdrojov energie;  analyzovaný súčasný stav podpory obnoviteľných zdrojov energie, zhodnotené sú tiež legislatívne nástroje podporujúce rozvoj obnoviteľných zdrojov energie a možnosti financovania projektov zameraných na ich využívanie; definované sú výzvy a ciele; a navrhnutý je implementačný mechanizmus na podporu rozvoja obnoviteľných zdrojov energie.

	Materiál neobsahuje doložku finančných, ekonomických, environmentálnych vplyvov a vplyvov na zamestnanosť. V predkladacej správe sa v tejto súvislosti uvádza, že materiál má pozitívny vplyv na zamestnanosť a zohľadňuje tiež skutočnosť, že vláda SR má v súčasnosti iné priority, s čím súvisia aj možnosti využitia prostriedkov zo štátneho rozpočtu. 

II.

	 Vo vyhodnotení pripomienkového konania sa uvádza, že bolo oslovených 22 subjektov, z ktorých len MF SR, MŠ SR, MVRR SR, MPSVR SR a MŽP SR uplatnili k materiálu svoje pripomienky. Všetky pripomienky (11) predkladatelia akceptovali. 

III.

	Súčasný spôsob využívania fosílnych palív je časovo ohraničený a navyše závažne ovplyvňuje životné prostredie, preto v záujme udržateľného rozvoja spoločnosti sa hľadajú spôsoby využitia obnoviteľných (alternatívnych) zdrojov energie.

	Z tohto hľadiska možno na predloženej koncepcii oceniť jej informačnú hodnotu (technické a energetické aspekty, medzinárodné aspekty, prehľady domácich a medzinárodných dokumentov a z nich vyplývajúcich záväzkov), koncepcia však nie je vyvážená primeraným vyústením do avizovaného „formulovania návrhov riešení základného rámca určeného na zvýšenie a rozvoj využívania obnoviteľných zdrojov energie vo všetkých sektoroch na Slovensku“ (predkladacia správa). 

	Tomuto zámeru by zodpovedalo vypracovanie „Programu využívania obnoviteľných zdrojov energie v SR“ (ďalej Program) pod gesciou MH SR, ktorý by integroval ciele, námety a konštatovania obsiahnuté v samotnej koncepcii a tiež záväzky a ciele vyjadrené v domácich a medzinárodných záväzných dokumentoch (prílohy č. 1 a 2) vo všetkých oblastiach tejto problematiky, vrátane krokov a adresných a termínovaných opatrení na jeho realizáciu, ktorý by koordinoval navrhovaný Riadiaci výbor. Vznik takéhoto programu je predpokladaný v časti 4, avšak bez konkrétnej odozvy v návrhu uznesenia. V návrhu uznesenia (bod. B.2.) sa ukladá iba zriadiť Riadiaci výbor programu, ktorého úloha a činnosti v nadväznosti na realizáciu predloženej  koncepcie  nie sú primerane vyjadrené.  Podľa nášho názoru by bolo pre splnenie daného cieľa efektívnejšie, keby sa do návrhu uznesenia vlády namiesto tejto úlohy (prípadne spolu s ňou) premietla úloha vypracovať Program využívania obnoviteľných zdrojov energie v SR. 

	V koncepcii by sa popri finančných nástrojoch (časť 4.5.2.) mali dôslednejšie identifikovať aj potencionálne zdroje ich financovania a nároky na štátny rozpočet. Spolufinancovanie projektov v rámci Sektorového operačného programu -  Ekonomický rozvoj a  koncipovanie dvoch programov štátnej pomoci (Program štátnej pomoci pre rozvoj obnoviteľných zdrojov energie a Program de minimis str. 38); účasť SR v programe Inteligentná energia pre Európu (kde je odhadovaný členský príspevok na 180 tis. EUR); vytvorenie monitorovacieho a hodnotiaceho systému národných, bilaterálnych a multilaterálnych programov v oblasti využívania obnoviteľných zdrojov energie si v každom prípade vyžiada aj prostriedky zo štátneho rozpočtu. 

	Materiál bol predmetom rokovania Porady ekonomických ministrov vlády SR dňa 27.1.2003. Zo záverov PEM sa do koncepcie nepremietlo odporúčanie, vypustiť bod B.2. návrhu uznesenia (zriadenie Riadiaceho výboru programu je opodstatnené až ako realizačné zabezpečenie Programu využívania obnoviteľných zdrojov energie v SR). 

	Pri posudzovaní materiálu odporúčame vziať do úvahy ešte tieto pripomienky:
-	v celom materiáli (vrátane návrhu uznesenia vlády dôsledne upraviť používanú terminológiu, nakoľko prioritným účelom koncepcie je riešiť využívanie obnoviteľných zdrojov energie a nie ich rozvoj, 
-	na obale materiálu upraviť podnet k jeho predloženiu, pretože úloha bola predmetom plánu Plánu práce vlády na rok 2002 a po dvojnásobnom predĺžení bol termín jej predloženia stanovený na na 31.12.2002.

V nadväznosti na uvedené pripomienky odporúčame návrh uznesenia vlády v jeho ukladacej časti upraviť takto:

B.1.  vypracovať a predložiť na rokovanie vlády Program využívania obnoviteľných zdrojov energie v Slovenskej republike a zriadiť Riadiaci výbor programu;
Termín: určí predkladateľ

B.2. vypracovať Program štátnej pomoci pre využívania obnoviteľných zdrojov energie a Program de minimis na podporu energetickej efektívnosti a využívania alternatívnych zdrojov energie;
Termín: 31.5.2003

B.3. upraviť druhú časť textu úlohy ...predložiť Správu o pokroku vo využívaní obnoviteľných zdrojov energie, vrátane stanovenia národných indikatívnych cieľov pre ich využívanie;

B.5. upraviť druhú časť textu úlohy ... vypracovať medzirezortné analýzy bariér a potenciálov pre využívanie obnoviteľných zdrojov energie;

C.1. upraviť text úlohy:
        Spolupracovať na vypracovaní medzirezortnej analýzy bariér a potenciálov pre využívanie obnoviteľných zdrojov energie podľa bodu B.5.

Odporúčame vláde SR predloženú koncepciu, s prihliadnutím na  uvedené pripomienky, schváliť  a prijať upravený návrh uznesenia vlády. 

Bratislava 7. 4. 2003